จิรายุ ตั้งฉายา ลุงตู่นักกู้ลุ่มน้ำเจ้าพระยา ซัด บริหาร ศก.เหลว
นายจิรายุ ห่วงทรัพย์ ส.ส.กทม. เพื่อไทย ตั้งฉายา ลุงตู่นักกู้ลุ่มน้ำเจ้าพระยา กู้เก่งแต่บริหารเศรษฐกิจเหลวจวก ผู้ว่าฯ ธปท.เบี่ยงประเด็น เหน็บตาย 2 รอบ ยังใช้หนี้ไม่หมดวันที่ 29 พ.ค. นายจิรายุ ห่วงทรัพย์ ส.ส.กทม. พรรคเพื่อไทย กล่าวถึงการอภิปรายของฝ่ายค้านต่อ พ.ร.ก.เงินกู้ 3 ฉบับ ว่า จากการตรวจสอบเสียงสะท้อนของประชาชนทั้งในสื่อสังคมออนไลน์ และจากสำนักงานสาขาของพรรคที่มีต่อการอภิปราย พ.ร.ก.ฉบับที่ 1 ซึ่งมีการกู้เงินเพื่อการเยียวยาและดูแลเศรษฐกิจวงเงิน 1 ล้านล้านบาท นั้น ตลอด 2 วันที่ผ่านมา พบว่า ประชาชนมีความเห็นไปในทิศทางเดียวกัน คือ เป็นห่วงว่าการกู้เงินจะทำให้เป็นหนี้ตลอดไป วันนี้จึงได้มีฉายาใหม่ให้ พล.อ.ประยุทธ์ จันทร์โอชา นายกรัฐมนตรีและรมว.กลาโหม ว่า ลุงตู่นักกู้ลุ่มแม่น้ำเจ้าพระยา ซึ่งลุงตู่กลายเป็นนักกู้แห่งลุ่มแม่น้ำเจ้าพระยา ซึ่งในช่วงเย็นวันนี้ (29 พ.ค.) ตนเองจะมีการอภิปรายสรุป พ.ร.ก.ฉบับนี้ด้วย ซึ่งพรรคเพื่อไทย จะยังติดตามตรวจสอบการใช้เงินกู้ต่อไป หากรัฐบาลพลเอกประยุทธ์ มีการแก้ไขปัญหาเศรษฐกิจเป็นอย่างดีอย่างต่อเนื่อง ตั้งแต่ปี 2557 ภายหลังการปฏิวัติ โดยการตั้งงบประมาณสมดุลปีละ 100000 ล้านบาท ซึ่งรัฐบาลพลเอกประยุทธ์ บริหารประเทศมาเป็นเวลา 6 ปี จนถึงขณะนี้รัฐบาล ก็จะมีเงินอย่างน้อยถึง 600000 ล้านบาท ดังนั้น จึงไม่จำเป็นต้องกู้เต็ม จำนวน 1 ล้านล้านบาท หากรัฐบาลสามารถหาเงินเก่ง นอกจากทำการแจกเพียงอย่างเดียว วันนี้อาจจะกู้เงินเพียง 200000-300000 ล้านบาทนายจิรายุ กล่าวต่อว่า ส่วนการชี้แจงของคณะรัฐมนตรี นอกจากสอบตกแล้วยังต้องไล่ออก เพราะมีแต่พูดว่าจะกู้เงินและอวดบารมีศักดิ์ศรีของตนเองว่า แก้ไขปัญหา แต่ไม่เคยบอกว่า จะใช้หนี้และหาเงินอย่างไร โดยฝ่ายค้านมีเวลาอีกครึ่งทางของการอภิปราย ซึ่งได้มีการจัดลำดับขุนพลที่จะอภิปรายชำแหละเงินกู้ ทั้งนี้ มองว่าการกู้เงินไม่ใช่ปัญหา แต่การใช้หนี้คือปัญหาของรัฐบาลพลเอกประยุทธ์ นอกจากนี้ ยังมีความวุ่นวายของรัฐบาลที่เกิดขึ้น โดยเฉพาะในเรื่องของผู้ว่าการธนาคารแห่งประเทศไทย (ธปท.) ที่ชี้แจงถึงการดำเนินงานตาม พ.ร.ก.ผ่านเฟซบุ๊ก ซึ่งมองว่าคนระดับผู้ว่าฯ ธปท. ควรชี้แจงกับนายกรัฐมนตรี และรมว.คลัง โดยผู้ว่าฯ ธปท. พยายามชี้แจงว่า มีการกู้เงินไม่ถึง 1.9 ล้านล้านบาทนั้น เป็นการเบี่ยงเบนประเด็นว่า รัฐบาลกู้เงินไม่ถึง 1.9 ล้านล้านบาท เป็นเงินยืม อัฐยายซื้อขนมยาย ซึ่งไม่ถูกต้อง คนระดับผู้ว่าฯธปท. ต้องชี้แจงด้วยเอกสาร ไม่ใช่ใช้พื้นที่เฟซบุ๊ก และต้องชี้แจงผ่านกระทรวงการคลัง เพื่อให้ประชาชนเกิดความมั่นใจว่า เงิน 1.9 ล้านล้านบาท ที่ประเทศไทยและประชาชนต้องเป็นหนี้ไปอีก 80 ปี ตนตาย 2 รอบ ไม่รู้จะใช้หนี้ครบหรือไม่ จึงขอให้ ธปท.พูดให้ชัดเจนว่า จะแก้ไขปัญหาอย่างไร สำหรับการอภิปรายในวันนี้ คาดว่า จะจบลงในเวลา 20.00 น. เช่นเดิม โดยพรรคร่วมฝ่ายค้านจะแบ่งการอภิปรายเป็น 3 ส่วน คือ พ.ร.ก.ฉบับที่ 1 ซึ่งจะจบลงในวันนี้ (29 พ.ค.) ส่วนวันพรุ่งนี้ (30 พ.ค.) ก็จะอภิปราย พ.ร.ก.ฉบับที่ 2 ขณะที่ในวันอาทิตย์ที่ 31 พ.ค. ก็จะเป็นการอภิปราย พ.ร.ก.ฉบับสุดท้าย
นายจิรายุ ห่วงทรัพย์ ส.ส.กทม. เพื่อไทย ตั้งฉายา ลุงตู่นักกู้ลุ่มน้ำเจ้าพระยา กู้เก่งแต่บริหารเศรษฐกิจเหลว จวก ผู้ว่าฯ ธปท.เบี่ยงประเด็น เหน็บตาย 2 รอบ ยังใช้หนี้ไม่หมด
อภิปราย พ.ร.ก. เงินกู้,พ.ร.ก. เงินกู้,ประชุมสภา,จิรายุ ห่วงทรัพย์,ลุงตู่นักกู้ลุ่มน้ำเจ้าพระยา,ผู้ว่าฯธปท.,เพื่อไทย,ข่าวทั่วไป